ΑΠΟΦΑΣΗ ΤΟΥ ΣΥΜΒΟΥΛΙΟΥ

της 6ης Δεκεμβρίου 1999

για τις αρχές, τις προτεραιότητες, τους ενδιάμεσους στόχους και τους όρους που περιέχονται στην εταιρική σχέση για την προσχώρηση της Δημοκρατίας της Ουγγαρίας

(1999/850/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 622/98 του Συμβουλίου, της 16ης Μαρτίου 1998, σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων ενόψει της προσχώρησης(1), ιδίως το άρθρο 2,

την πρόταση της Επιτροπής,

Εκτιμώντας τα ακόλουθα:

(1) το Ευρωπαϊκό Συμβούλιο του Λουξεμβούργου όρισε ότι η εταιρική σχέση για την προσχώρηση αποτελεί νέο μέσο και το βασικό χαρακτηριστικό της ενισχυμένης προενταξιακής στρατηγικής·

(2) ο κανονισμός (ΕΚ) αριθ. 622/98 ορίζει ότι το Συμβούλιο αποφασίζει με ειδική πλειοψηφία, μετά από πρόταση της Επιτροπής, για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται σε κάθε εταιρική σχέση για την προσχώρηση, που υποβάλλεται σε κάθε υποψήφια χώρα, καθώς και για τις απαιτούμενες σημαντικές προσαρμογές της·

(3) η συνδρομή της Κοινότητας προϋποθέτει την εκπλήρωση ουσιαστικών όρων, ειδικότερα την τήρηση των δεσμεύσεων που περιέχονται στις ευρωπαϊκές συμφωνίες και την πρόοδο όσον αφορά την τήρηση των κριτηρίων της Κοπεγχάγης· στην περίπτωση που δεν πληρούται κάποιος σημαντικός όρος, το Συμβούλιο μπορεί, με ειδική πλειοψηφία μετά από πρόταση της Επιτροπής, να αποφασίζει τη θέσπιση των κατάλληλων μέτρων σχετικά με κάθε προενταξιακή συνδρομή·

(4) το Ευρωπαϊκό Συμβούλιο του Λουξεμβούργου αποφάσισε ότι η εφαρμογή της εταιρικής σχέσης για την προσχώρηση και η πρόοδος σχετικά με την υιοθέτηση του κεκτημένου θα εξετάζονται στο πλαίσιο των οργάνων των ευρωπαϊκών συμφωνιών·

(5) η περιοδική έκθεση της Επιτροπής για το 1999 περιέχει αντικειμενική ανάλυση σχετικά με την προετοιμασία της Δημοκρατίας της Ουγγαρίας για την προσχώρηση και καθορίζει ορισμένους τομείς προτεραιότητας όπου απαιτείται περαιτέρω προσπάθεια·

(6) προκειμένου να προετοιμαστεί για την προσχώρηση, η Δημοκρατία της Ουγγαρίας θα πρέπει να αναπροσαρμόσει το εθνικό της πρόγραμμα για την υιοθέτηση του κεκτημένου· στο εν λόγω πρόγραμμα θα πρέπει να καθορίζεται χρονοδιάγραμμα επίτευξης των προτεραιοτήτων και εκπλήρωσης των ενδιαμέσων στόχων που καθορίζονται στην εταιρική σχέση για την προσχώρηση,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 2 του κανονισμού (ΕΚ) αριθ. 622/98 οι αρχές, οι προτεραιότητες, οι ενδιάμεσοι στόχοι και οι προϋποθέσεις που περιέχονται στην εταιρική σχέση για την προσχώρηση της Δημοκρατίας της Ουγγαρίας καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της εταιρικής σχέσης για την προσχώρηση θα εξετάζεται στο πλαίσιο των οργάνων της ευρωπαϊκής συμφωνίας, καθώς και των κατάλληλων οργάνων του Συμβουλίου, στα οποία η Επιτροπή θα υποβάλλει τακτικά σχετικές εκθέσεις.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 6 Δεκεμβρίου 1999.

Για το Συμβούλιο

Ο Πρόεδρος

T. HALONEN

(1) ΕΕ L 85 της 20.3.1998, σ. 1.

ΠΑΡΑΡΤΗΜΑ

ΟΥΓΓΑΡΙΑ: ΕΤΑΙΡΙΚΗ ΣΧΕΣΗ ΓΙΑ ΤΗΝ ΠΡΟΣΧΩΡΗΣΗ ΓΙΑ ΤΟ 1999

1. ΣΤΟΧΟΙ

Σκοπός της εταιρικής σχέσης για την προσχώρηση είναι η ένταξη σε ένα ενιαίο πλαίσιο των τομέων προτεραιότητας όπου απαιτείται περαιτέρω προσπάθεια, οι οποίοι καθορίστηκαν στην περιοδική έκθεση της Επιτροπής για το 1999 σχετικά με την πρόοδο της Ουγγαρίας για την προσχώρησή της στην Ευρωπαϊκή Ένωση, σχετικά με τα δημοσιονομικά μέσα που είναι διαθέσιμα για να βοηθηθεί η Ουγγαρία ούτως ώστε να τηρήσει τις προτεραιότητες αυτές και σχετικά με τους όρους που ισχύουν για την παροχή της εν λόγω βοήθειας. Η εταιρική σχέση για την προσχώρηση αποτελεί τη βάση ενός αριθμού μέσων πολιτικής που μπορούν να χρησιμοποιηθούν για να βοηθηθούν οι υποψήφιες χώρες να προετοιμαστούν για την προσχώρηση. Στα εν λόγω μέσα περιλαμβάνονται, μεταξύ άλλων, το αναθεωρημένο εθνικό πρόγραμμα για την υιοθέτηση του κεκτημένου, η κοινή αξιολόγηση των μεσοπρόθεσμων προτεραιοτήτων της οικονομικής πολιτικής, η συνθήκη κατά του οργανωμένου εγκλήματος, καθώς και τα εθνικά αναπτυξιακά σχέδια που είναι αναγκαία για τη συμμετοχή στα διαρθρωτικά ταμεία μετά την προσχώρηση και για την εφαρμογή του Ispa και του Sapard πριν από την προσχώρηση. Καθένα από αυτά τα μέσα είναι διαφορετικής φύσης και προπαρασκευάζεται και εφαρμόζεται βάσει ειδικών διαδικασιών. Οι διαδικασίες αυτές δεν αποτελούν αναπόσπαστο τμήμα της εταιρικής σχέσης, αλλά οι προτεραιότητες που περιλαμβάνουν θα είναι συμβατές με αυτήν.

2. ΑΡΧΕΣ

Οι κυριότεροι τομείς προτεραιοτήτων που έχουν επισημανθεί για κάθε υποψήφια χώρα αφορούν την ικανότητά της να ανταποκριθεί στα κριτήρια της Κοπεγχάγης, τα οποία αναφέρουν ότι η ιδιότητα του μέλους προϋποθέτει τα ακόλουθα:

- η υποψήφια χώρα να έχει επιτύχει θεσμική σταθερότητα που να εγγυάται τη λειτουργία του δημοκρατικού πολιτεύματος, την έννομη τάξη, τα ανθρώπινα δικαιώματα καθώς και το σεβασμό και την προστασία των μειονοτήτων,

- εγκαθίδρυση και ομαλή λειτουργία της ελεύθερης οικονομίας καθώς και η ικανότητα αντιμετώπισης των ανταγωνιστικών πιέσεων και των δυνάμεων της αγοράς που υφίστανται στο εσωτερικό της Ένωσης,

- ικανότητα ανάληψης των υποχρεώσεων του πλήρους μέλους, συμπεριλαμβανομένης της τήρησης των κριτηρίων της πολιτικής, οικονομικής και νομισματικής ένωσης.

Κατά τη σύνοδο της Μαδρίτης, το Ευρωπαϊκό Συμβούλιο τόνισε την ανάγκη οι υποψήφιες χώρες να προσαρμόσουν τις διοικητικές τους δομές προκειμένου να εξασφαλιστεί η αρμονική λειτουργία των κοινοτικών πολιτικών μετά την προσχώρηση και, στη σύνοδο του Λουξεμβούργου, τόνισε ότι η ανάγκη ενσωμάτωσης του κεκτημένου στην εθνική νομοθεσία είναι αναγκαία αλλά όχι από μόνη της επαρκής· απαιτείται και η εφαρμογή του κεκτημένου στην πράξη.

3. ΠΡΟΤΕΡΑΙΟΤΗΤΕΣ ΚΑΙ ΕΝΔΙΑΜΕΣΟΙ ΣΤΟΧΟΙ

Οι περιοδικές εκθέσεις της Επιτροπής καθώς και η εξέτασή τους από το Συμβούλιο έδειξαν την έκταση των προσπαθειών που απομένει να γίνουν σε ορισμένους τομείς ούτως ώστε τα υποψήφια κράτη να προετοιμαστούν για την προσχώρηση. Η κατάσταση αυτή απαιτεί τον καθορισμό ενδιάμεσων σταδίων όσον αφορά τις προτεραιότητες, καθένα από τα οποία πρέπει να συνοδεύεται από συγκεκριμένους στόχους που πρέπει να καθοριστούν σε συνεργασία με τα υποψήφια κράτη και που από την επίτευξή τους θα εξαρτηθεί η έκταση της βοήθειας που θα χορηγηθεί, καθώς και η πρόοδος των ήδη διεξαγόμενων διαπραγματεύσεων με ορισμένες χώρες ή η έναρξη νέων διαπραγματεύσεων με τις υπόλοιπες. Οι προτεραιότητες και οι ενδιάμεσοι στόχοι που περιλαμβάνονται στις αναθεωρημένες εταιρικές σχέσεις για την προσχώρηση χωρίζονται, με τη σειρά τους, σε δύο ομάδες: σε βραχυπρόθεσμες και σε μεσοπρόθεσμες. Οι βραχυπρόθεσμες έχουν επιλεγεί βάσει του ότι, ρεαλιστικά, μπορεί να αναμένεται ότι η Ουγγαρία θα είναι σε θέση να τις εκπληρώσει ή να επιτελέσει ουσιαστική πρόοδο προς την κατεύθυνση της εκπλήρωσής τους έως τα τέλη του 2000. Οι μεσοπρόθεσμες προτεραιότητες πιστεύεται ότι θα απαιτήσουν περισσότερο από ένα έτος για να τηρηθούν, αν και οι εργασίες για την τήρησή τους θα πρέπει, εφόσον είναι δυνατόν, να αρχίσουν κατά τη διάρκεια του 2000. Η πρόοδος που σημειώθηκε σχετικά με την επίτευξη των προτεραιοτήτων της εταιρικής σχέσης για την προσχώρηση του 1998 αξιολογείται στην περιοδική έκθεση για το 1999. Βάσει της αξιολόγησης αυτής διατυπώθηκαν οι προτεραιότητες στο πλαίσιο της τρέχουσας εταιρικής σχέσης.

Η Ουγγαρία υπέβαλε μια αναθεωρημένη μορφή του εθνικού της προγράμματος για την υιοθέτηση του κεκτημένου (ΕΠΥΚ) στις 6 Ιουλίου 1999. Στο πρόγραμμα αυτό καθορίζεται χρονοδιάγραμμα τήρησης των προτεραιοτήτων και εκπλήρωσης των ενδιαμέσων στόχων, βασισμένο στην πρώτη εταιρική σχέση για την προσχώρηση καθώς και οι αναγκαίες διοικητικές δομές και οι αναγκαίοι δημοσιονομικοί πόροι.

Η εταιρική σχέση για την προσχώρηση καθορίζει τους τομείς προτεραιότητας για την προετοιμασία προσχώρησης της Ουγγαρίας. Η Ουγγαρία οφείλει, εντούτοις, να αντιμετωπίσει όλα τα θέματα που εντοπίζονται στην περιοδική έκθεση. Η Ουγγαρία πρέπει, ακόμη, να εκπληρώσει όλες τις δεσμεύσεις για προσέγγιση των νομοθεσιών και για εφαρμογή του κεκτημένου που ανέλαβε βάσει της ευρωπαϊκής συμφωνίας, της αναλυτικής εξέτασης και της διαδικασίας των διαπραγματεύσεων. Θα πρέπει, ακόμη, να τονιστεί ότι η ενσωμάτωση του κεκτημένου στην εθνική νομοθεσία δεν είναι καθαυτή επαρκής· είναι, ακόμη, αναγκαίο να διασφαλιστεί ότι αυτό πράγματι εφαρμόζεται βάσει προδιαγραφών ίδιων με εκείνες που ισχύουν στην Ένωση. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της περιοδικής έκθεσης της Επιτροπής, προσδιορίστηκαν οι ακόλουθες βραχυπρόθεσμες και μεσοπρόθεσμες προτεραιότητες και ενδιάμεσοι στόχοι για την Ουγγαρία.

3.1. Βραχυπρόθεσμες προτεραιότητες (2000)

Πολιτικά κριτήρια

- έναρξη εφαρμογής του μεσοπρόθεσμου προγράμματος δράσης για τους Ρομ, συμπεριλαμβανομένων των διατάξεων για την αναγκαία χρηματοδοτική στήριξη σε εθνικό και τοπικό επίπεδο· εφαρμογή μέτρων που αποσκοπούν στην καταπολέμηση των διακρίσεων (και στις αστυνομικές υπηρεσίες)· ενίσχυση των ευκαιριών για απασχόληση και βελτίωση της πρόσβασης στην εκπαίδευση.

Οικονομικά κριτήρια

- επιτάχυνση της αναδιάρθρωσης των δημοσίων οικονομικών, συμπεριλαμβανομένης της μεταρρύθμισης του συστήματος υγειονομικής περίθαλψης,

- εφαρμογή σχεδίου για την αναδιάρθρωση του χαλυβουργικού τομέα σύμφωνα με τις απαιτήσεις της Ευρωπαϊκής Ένωσης,

- δημιουργία λειτουργικής κτηματαγοράς· ολοκλήρωση της κατάρτισης κτηματολογίου και μητρώου ιδιοκτησίας.

Εσωτερική αγορά

- ελεύθερη κυκλοφορία εμπορευμάτων: επιτάχυνση της ευθυγράμμισης των ευρωπαϊκών προτύπων, αξιολόγηση της πιστοποίησης και της πιστότητας, θέσπιση νομοθεσίας εφαρμογής σχετικά με τα φαρμακευτικά προϊόντα, ενίσχυση των μηχανισμών επιτήρησης της αγοράς και διαπίστωσης της συμμόρφωσης μέσω εξοπλισμού και κατάρτισης,

- ελεύθερη κυκλοφορία υπηρεσιών: τροποποίηση των τραπεζικών ρυθμίσεων προκειμένου να απαγορευθεί το άνοιγμα νέων ανώνυμων λογαριασμών,

- ανταγωνισμός: ενίσχυση της αρχής παρακολούθησης των κρατικών ενισχύσεων με σκοπό τον έλεγχο όλων των μέτρων για την παροχή ενισχύσεων· εναρμόνιση του μητρώου κρατικών ενισχύσεων,

- τηλεπικοινωνίες: εξασφάλιση πλήρους ανεξαρτησίας της κανονιστικής αρχής μέχρι τον Ιούνιο 2000,

- οπτικοακουστικός τομέας: ολοκλήρωση της εναρμόνισης της νομοθεσίας, συμπεριλαμβανομένης της καθιέρωσης συστήματος παρακολούθησης για δορυφορικές εκπομπές,

- φορολογία: περαιτέρω εναρμόνιση της νομοθεσίας για τον ΦΠΑ, ειδικότερα όσον αφορά τις περιπτώσεις μειωμένων συντελεστών και απαλλαγών· κατάργηση των ειδικών φόρων κατανάλωσης για τα οινοπνευματώδη ποτά που αποτελούν διακριτική μεταχείριση· επιβεβαίωση της αποδοχής των αρχών του κώδικα δεοντολογίας για τη φορολόγηση των επιχειρήσεων και διασφάλιση της συμφωνίας των νέων φορολογικών μέτρων με τις αρχές αυτές,

- τελωνεία: περαιτέρω εναρμόνιση της νομοθεσίας, ιδίως όσον αφορά τη μεταρρύθμιση του τελωνειακού κώδικα, το ολοκληρωμένο δασμολόγιο και το σύστημα παροχής δεσμευτικών δασμολογικών πληροφοριών.

Οικονομική και Νομισματική Ένωση

- εδραίωση της ανεξαρτησίας της Εθνικής Τράπεζας, και ιδίως του δανεισμού του δημοσίου.

Γεωργία

- κτηνιατρικός και φυτοϋγειονομικός τομέας: συνέχιση της εναρμόνισης και της αναβάθμισης των διατάξεων ελέγχου, ιδίως στα μελλοντικά εξωτερικά σύνορα, στον αερολιμένα της Βουδαπέστης και στα διεθνή ύδατα,

- συνέχιση του εκσυγχρονισμού των εγκαταστάσεων επεξεργασίας κρέατος και γαλακτοκομικών προϊόντων, ώστε να πληρούν τις προδιαγραφές υγιεινής και δημόσιας υγείας της Ευρωπαϊκής Ένωσης,

- δημιουργία μητρώου αμπελοκαλλιεργειών.

Απασχόληση και κοινωνικές υποθέσεις

- προετοιμασία εθνικής στρατηγικής για την απασχόληση ενόψει της προσεχούς συμμετοχής στην ευρωπαϊκή στρατηγική για την απασχόληση μέσω κοινής εξέτασης των πολιτικών απασχόλησης,

- στήριξη των προσπαθειών των κοινωνικών εταίρων για εξασφάλιση των ικανοτήτων ανάπτυξης και εφαρμογής του κεκτημένου, ιδίως μέσω διμερούς κοινωνικού διαλόγου.

Περιβάλλον

- ευθυγράμμιση με την οδηγία για τον ολοκληρωμένο έλεγχο πρόληψης της ρύπανσης,

- επιτάχυνση της μεταφοράς στο εθνικό δίκαιο και της εφαρμογής της νομοθεσίας πλαισίου για τη διαχείριση των αποβλήτων· περαιτέρω εναρμόνιση βασικών προδιαγραφών ασφαλείας για την προστασία από ακτινοβολίες,

- ανάπτυξη και έναρξη εφαρμογής σχεδίου για χρηματοδότηση επενδύσεων (στο πλαίσιο συγκεκριμένων οδηγιών), με βάση εκτιμήσεις του κόστους εναρμόνισης και ρεαλιστικούς πόρους δημόσιας και ιδιωτικής χρηματοδότησης σε ετήσια βάση,

- ολοκλήρωση της μεταφοράς στην εθνική νομοθεσία και επιβολή της οδηγίας για την αξιολόγηση των περιβαλλοντικών επιπτώσεων.

Δικαιοσύνη και εσωτερικές υποθέσεις

- διαχείριση των συνόρων: αναβάθμιση των μεθοριακών φυλακίων και "των πράσινων συνόρων"· βελτίωση της υποδομής δεδομένων και τηλεπικοινωνιών ώστε να επιτραπεί η πλήρης συμμετοχή στο σύστημα πληροφοριών Σένγκεν,

- εξασφάλιση επαρκούς, κατάλληλα εκπαιδευμένου προσωπικού για τη διεκπεραίωση των αιτήσεων χορήγησης ασύλου και για το συντονισμό μεταξύ των αρμοδίων για θέματα ασύλου στα διάφορα στάδια της διαδικασίας,

- κύρωση της ευρωπαϊκής σύμβασης για τη νομιμοποίηση προσόδων από παράνομες δραστηριότητες και της ευρωπαϊκής σύμβασης ποινικού δικαίου για τη διαφθορά,

- καταπολέμηση του οργανωμένου εγκλήματος· περαιτέρω ανάπτυξη του δικτύου υπαλλήλων επαφών· δημιουργία περιφερειακών εργαστηρίων για τον εντοπισμό ναρκωτικών· καθιέρωση ειδικής κατάρτισης για το προσωπικό που είναι υπεύθυνο για πρωταρχικούς τομείς στον τομέα της καταπολέμησης του οργανωμένου εγκλήματος.

Ενίσχυση του διοικητικού και δικαστικού δυναμικού, συμπεριλαμβανομένης της διαχείρισης και του ελέγχου των ταμείων της Ευρωπαϊκής Ένωσης

- Ρhare(1), Ιspa(2) και Sapard(3): περαιτέρω βελτίωση του σχεδίου εθνικής ανάπτυξης και του σχεδίου αγροτικής ανάπτυξης· θέσπιση του νομοθετικού, διοικητικού και δημοσιονομικού πλαισίου (εγχειρίδιο και οδηγός ελέγχων) για τον προγραμματισμό και τη διαχείριση των Ispa και Sapard, συμπεριλαμβανομένου μηχανισμού αξιολογήσεων των περιβαλλοντικών επιπτώσεων, καθώς και κανόνων περί δημοσίων συμβάσεων σύμφωνων με τη νομοθεσία της Ευρωπαϊκής Ένωσης για τα προγράμματα που συγχρηματοδοτούν κοινοτικά ταμεία και δημιουργία λειτουργικού φορέα πληρωμών για το Sapard,

- βελτίωση της ικανότητας προγραμματισμού, υλοποίησης και παρακολούθησης του προγράμματος Phare,

- ενίσχυση του εσωτερικού και εξωτερικού δημοσιονομικού ελέγχου· δημιουργία εμπεριστατωμένου συστήματος τεχνολογίας των πληροφοριών· σαφής διαχωρισμός του εσωτερικού λογιστικού ελέγχου από τις δραστηριότητες τεχνικής παρακολούθησης· περαιτέρω ενίσχυση της λειτουργικής ανεξαρτησίας των εθνικών ελεγκτών εσωτερικού ελέγχου σε κεντρικό και αποκεντρωμένο επίπεδο, συμπεριλαμβανομένου του εκ των προτέρων δημοσιονομικού ελέγχου,

- ενίσχυση της ικανότητας αντιμετώπισης της νομιμοποίησης προσόδων από παράνομες δραστηριότητες.

3.2. Μεσοπρόθεσμες προτεραιότητες

Πολιτικά κριτήρια

- συνέχιση της εφαρμογής του μεσοπρόθεσμου προγράμματος δράσης για τους Ρομ.

Οικονομικά κριτήρια

- ολοκλήρωση της αναδιάρθρωσης των δημοσίων οικονομικών, συμπεριλαμβανομένης της μεταρρύθμισης του συστήματος υγειονομικής περίθαλψης,

- θέσπιση διαδικασίας ετήσιας φορολογικής επιθεώρησης με σκοπό την εναρμόνιση της εκπόνησης εκθέσεων, της παρακολούθησης και του ελέγχου των δημοσίων οικονομικών, ειδικότερα των φορολογικών θέσεων, με τις διαδικασίες της Ευρωπαϊκής Ένωσης,

- συνέχιση των προσπαθειών για τη βελτίωση των όρων σύστασης και ανάπτυξης ιδιωτικών επιχειρήσεων, με ιδιαίτερη προσοχή στις μικρές και μεσαίες επιχειρήσεις.

Εσωτερική αγορά

- δημόσιες συμβάσεις: εναρμόνιση των κατώτερων αξιών μέχρι το τέλος του 2001, προθεσμίες για την υποβολή προσφορών, προσδιορισμός και εκτέλεση δημοσίων έργων και διαδικασίες αποκατάστασης στον τομέα των υπηρεσιών κοινής ωφελείας· κατάργηση, μέχρι το τέλος του 2002, της ρήτρας εθνικής προτίμησης για τις δημόσιες συμβάσεις με καθιέρωση της πρόσβασης όλων των επιχειρήσεων της Κοινότητας σε διαδικασίες κατακύρωσης στην Ουγγαρία,

- ελεύθερη κυκλοφορία εμπορευμάτων: ολοκλήρωση της εναρμόνισης των προτύπων, της πιστοποίησης και της διαπίστωσης της συμμόρφωσης,

- ελεύθερη κυκλοφορία κεφαλαίων: εξάλειψη των εναπομενόντων περιορισμών των συναλλαγών στην αγορά βραχυπρόθεσμων κεφαλαίων και στη χρηματαγορά, κατάργηση των ανώνυμων τραπεζικών λογαριασμών,

- Ελεύθερη κυκλοφορία προσώπων: ολοκλήρωση της εναρμόνισης σχετικά με την αμοιβαία αναγνώριση διπλωμάτων και τίτλων,

- Ελεύθερη κυκλοφορία υπηρεσιών: κατάργηση των ανώνυμων τραπεζικών λογαριασμών,

- ανταγωνισμός: διασφάλιση της πλήρους εφαρμογής των κανόνων για τον ανταγωνισμό και τις κρατικές ενισχύσεις, ενίσχυση των αρχών που είναι επιφορτισμένες με τις κρατικές ενισχύσεις και την αντιμετώπιση των μονοπωλίων, βελτίωση της κατάρτισης σε όλα τα επίπεδα της διοίκησης,

- φορολογία: ολοκλήρωση της ευθυγράμμισης με τις κοινές διατάξεις για τον ΦΠΑ, με την πρόβλεψη ειδικών συστημάτων (για ταξίδια, μεταχειρισμένα εμπορεύματα και τον χρυσό) και μεταβατικές διατάξεις· αύξηση των ειδικών φόρων κατανάλωσης για τα οινοπνευματώδη ποτά και τα τσιγάρα στα ελάχιστα επίπεδα της Ευρωπαϊκής Ένωσης· επανεξέταση των υφισταμένων νόμων και διασφάλιση της συμφωνίας προς τις αρχές του κώδικα δεοντολογίας για τη φορολόγηση των επιχειρήσεων· ενίσχυση της διοικητικής συνεργασίας και της αμοιβαίας συνδρομής αύξηση της αποτελεσματικότητας των φορολογικών ελέγχων,

- τελωνεία: ολοκλήρωση της εναρμόνισης, ειδικότερα για τις ελεύθερες ζώνες, τις απλουστευμένες διαδικασίες και το ολοκληρωμένο δασμολόγιο· ενίσχυση των διοικητικών και λειτουργικών ικανοτήτων, συμπεριλαμβανομένης της μηχανογράφησης· ανάπτυξη αποτελεσματικών σταθμών ελέγχου στα σύνορα.

Γεωργία

- ενίσχυση των μηχανισμών διαχείρισης της Κοινής Γεωργικής Πολιτικής και των διοικητικών διαθρώσεων (παρακολούθηση των γεωργικών αγορών και εφαρμογή μέτρων διαρθρωτικής και αγροτικής ανάπτυξης, δημιουργία φορέων και μηχανισμών ελέγχου),

- συνέχιση της αναδιάρθρωσης του τομέα γεωργικών προϊόντων διατροφής· ενίσχυση των υπηρεσιών ελέγχου τροφίμων,

- κτηνιατρικός και φυτοϋγειονομικός τομέας: ολοκλήρωση του συστήματος αναγνώρισης των ζώων· εφαρμογή συστήματος ποιοτικού ελέγχου (ανάλυση κινδύνων για σημαντικά σημεία ελέγχου), επεξεργασία ζωικών αποβλήτων, εκσυγχρονισμός των εγκαταστάσεων επεξεργασίας κρέατος και γαλακτοκομικών προϊόντων, προγράμματα ελέγχου των καταλοίπων και των ζωικών ασθενειών που μεταδίδονται στον άνθρωπο, ολοκλήρωση των συστημάτων εποπτείας των μελλοντικών εξωτερικών συνόρων.

Ενέργεια

- προετοιμασία για την εσωτερική αγορά ενέργειας, ιδίως όσον αφορά τις οδηγίες στον τομέα του ηλεκτρικού ρεύματος και του αερίου (συμπεριλαμβανομένης της προσαρμογής των τιμών της ενέργειας στα επίπεδα κόστους και της δημιουργίας κανονιστικού φορέα),

- βελτίωση της ενεργειακής επάρκειας,

- συνέχιση της διασφάλισης υψηλών επιπέδων πυρηνικής ασφάλειας στο σταθμό παραγωγής πυρηνικής ενέργειας του Paks,

- ενίσχυση των κανονιστικών διαρθρώσεων για την πυρηνική ασφάλεια και την προστασία από ακτινοβολίες.

Μεταφορές

- ολοκλήρωση της εναρμόνισης της νομοθεσίας για τις οδικές μεταφορές (πρόσβαση στην αγορά, οδική ασφάλεια, κανόνες για τα επικίνδυνα εμπορεύματα και τη φορολογία) τις σιδηροδρομικές και τις αεροπορικές μεταφορές (ειδικότερα διαχείριση της ασφάλειας των πτήσεων και του ελέγχου εναέριας κυκλοφορίας) και τις μεταφορές δι' εσωτερικών πλωτών οδών (τεχνικές προδιαγραφές για τα σκάφη).

Απασχόληση και κοινωνικές υποθέσεις

- μεταφορά στο εθνικό δίκαιο και εφαρμογή της νομοθεσίας της Ευρωπαϊκής Ένωσης στους τομείς της υγείας και της ασφάλειας στους χώρους εργασίας, του εργατικού δικαίου, της ίσης μεταχείρισης ανδρών και γυναικών, της δημόσιας υγείας, συμπεριλαμβανομένης της ενίσχυσης των σχετικών διοικητικών διαρθρώσεων και των μηχανισμών που απαιτούνται για το συντονισμό των κοινωνικών ασφαλίσεων.

Οικονομική και κοινωνική συνοχή

- ανάπτυξη εθνικής πολιτικής για οικονομική και κοινωνική συνοχή· προετοιμασία για την εφαρμογή προγραμμάτων περιφερειακής ανάπτυξης καθώς και πρωτοβουλιών της Κοινότητας· βελτίωση των διοικητικών διαρθρώσεων και διαδικασιών, ιδίως του διϋπουργικού συντονισμού για τα διαρθρωτικά ταμεία και διευκρίνιση των αρμοδιοτήτων επί θεμάτων περιφερειακής πολιτικής· βελτίωση του δημοσιονομικού συστήματος και των διαδικασιών, ώστε να επιτρέπεται η ανάληψη πολυετών υποχρεώσεων και η διαχείριση σύμφωνα με τα πρότυπα της Ευρωπαϊκής Ένωσης, συμπεριλαμβανομένης της εκτίμησης και της αξιολόγησης.

Περιβάλλον

- ολοκλήρωση της μεταφοράς στο εθνικό δίκαιο και εφαρμογή νομοθεσίας πλαισίου στους τομείς της προστασίας της φύσης, της ποιότητας των υδάτων, του ελέγχου της βιομηχανικής ρύπανσης και της διαχείρισης των κινδύνων, του θορύβου, των χημικών και των γενετικά τροποποιημένων οργανισμών, της διαχείρισης των αποβλήτων, της προστασίας από ακτινοβολίες, συμπεριλαμβανομένων συγκεκριμένων επενδυτικών προγραμμάτων,

- ανάπτυξη του δικτύου παρακολούθησης της ποιότητας του ατμοσφαιρικού αέρα και ενίσχυση των εγκεκριμένων εργαστηρίων (που είναι υπεύθυνα για την εφαρμογή της νομοθεσίας),

- ένταξη των αρχών της αειφόρου ανάπτυξης στον καθορισμό και την εφαρμογή όλων των άλλων τομεακών πολιτικών.

Δικαιοσύνη και εσωτερικές υποθέσεις

- περαιτέρω αναβάθμιση των οργάνων επιβολής του νόμου (προσωπικό, κατάρτιση και εξοπλισμός), συνέχιση του αγώνα κατά του οργανωμένου εγκλήματος, της παράνομης διακίνησης γυναικών και παιδιών, του λαθρεμπορίου ναρκωτικών και της διαφθοράς· διασφάλιση καλύτερου συντονισμού μεταξύ των οργάνων επιβολής του νόμου,

- συνέχιση της προοδευτικής ευθυγράμμισης της νομοθεσίας και της πρακτικής για τη θεώρηση διαβατηρίων με τα ισχύοντα στην Ευρωπαϊκή Ένωση,

- δημιουργία νέων κέντρων υποδοχής ατόμων που ζητούν άσυλο.

Ενίσχυση του διοικητικού και δικαστικού δυναμικού, συμπεριλαμβανομένης της διαχείρισης και του ελέγχου των ταμείων της Ευρωπαϊκής Ένωσης

- βελτίωση της ικανότητας της δημόσιας διοίκησης να εφαρμόζει και να διαχειρίζεται το κεκτημένο, μέσω ιδίως της διασφάλισης κατάλληλων επιπέδων προσωπικού,

- συνέχιση της βελτίωσης της λειτουργίας του δικαστικού συστήματος, με κατάρτιση των δικαστών στην κοινοτική νομοθεσία,

- ενίσχυση των μηχανισμών καταπολέμησης της απάτης και δημοσιονομικού ελέγχου μέσω της εξασφάλισης κατάλληλου προσωπικού, κατάρτισης και εξοπλισμού,

- ενίσχυση των στατιστικών ικανοτήτων.

4. ΠΡΟΓΡΑΜΜΑΤΙΣΜΟΣ

Οι πιστώσεις του προγράμματος Phare για την περίοδο 1995-1999 ανήλθαν συνολικά σε 497 εκατομμύρια ευρώ. Βάσει της συμφωνίας που επήλθε κατά το Ευρωπαϊκό Συμβούλιο του Βερολίνου, στις 24 και 25 Μαρτίου 1999, η χρηματοδοτική βοήθεια προς τις υποψήφιες χώρες για την περίοδο 2000-2006 θα περιλαμβάνει ακόμη ενίσχυση για τα προενταξιακά μέτρα σχετικά με τη γεωργία και την αγροτική ανάπτυξη βάσει του προενταξιακού μέσου Sapard [κανονισμός (ΕΚ) αριθ. 1268/1999 του Συμβουλίου (ΕΕ L 161 της 26.6.1999, σ. 87)] και το διαρθρωτικό μέσο ΙSPA [κανονισμός (ΕΚ) αριθ. 1267/1999 του Συμβουλίου (ΕL 161 της 26.6.1999, σ. 73)], το οποίο για την προενταξιακή περίοδο θα δίνει προτεραιότητα σε μέτρα παρόμοια με εκείνα που θεσπίζει το ταμείο συνοχής. Στο πλαίσιο των συγκεκριμένων εθνικών χορηγήσεων, η Ουγγαρία μπορεί επίσης να χρηματοδοτήσει μέρος της συμμετοχής της σε κοινοτικά προγράμματα, συμπεριλαμβανομένου του πέμπτου προγράμματος πλαισίου για την ανάπτυξη της έρευνας και της τεχνολογίας. Επιπλέον, η Ουγγαρία θα έχει πρόσβαση στη χρηματοδότηση από πολυκρατικά προγράμματα που έχουν άμεση σχέση με το κεκτημένο. Η συμμετοχή στη χρηματοδότηση κάθε υποψήφιας χώρας απαιτείται συστηματικά για κάθε επενδυτικό σχέδιο. Η Επιτροπή συνεργάζεται από το 1998 με την Ευρωπαϊκή Τράπεζα Επενδύσεων και με διεθνή χρηματοπιστωτικά ιδρύματα και, ιδίως, την Ευρωπαϊκή Τράπεζα Ανοικοδόμησης και Ανάπτυξης και την Παγκόσμια Τράπεζα, προκειμένου να διευκολυνθεί η συγχρηματοδότηση των σχεδίων που σχετίζονται με προενταξιακές προτεραιότητες.

5. ΠΡΟΫΠΟΘΕΣΕΙΣ

Η κοινοτική βοήθεια για τη χρηματοδότηση σχεδίων μέσω των τριών προενταξιακών μέσων Phare, Ispa και Sapard προϋποθέτει την τήρηση, εκ μέρους της Ουγγαρίας, των υποχρεώσεων που απορρέουν από την ευρωπαϊκή συμφωνία, την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης και, ιδίως, την πρόοδο όσον αφορά την τήρηση των ειδικών κριτηρίων που καθορίζονται στην παρούσα εταιρική σχέση για την προσχώρηση το 2000. Η μη τήρηση αυτών των γενικών προϋποθέσεων θα μπορούσε να ωθήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.

6. ΠΑΡΑΚΟΛΟΥΘΗΣΗ

Η εφαρμογή της εταιρικής σχέσης για την προσχώρηση παρακολουθείται στο πλαίσιο της ευρωπαϊκής συμφωνίας. Όπως τονίστηκε κατά το Ευρωπαϊκό Συμβούλιο του Λουξεμβούργου, η ευρωπαϊκή συμφωνία εξακολουθεί να αποτελεί το πλαίσιο εντός του οποίου μπορεί να εξεταστεί η θέσπιση του κεκτημένου βάσει της ιδίας διαδικασίας και ανεξάρτητα από το αν έχουν αρχίσει ή όχι οι διαπραγματεύσεις. Οι ουσιαστικής σημασίας τομείς της εταιρικής σχέσης για την προσχώρηση συζητούνται στις κατάλληλες υποεπιτροπές. Η επιτροπή σύνδεσης συζητεί τις γενικές εξελίξεις, τις επιτελούμενες προόδους και τα προβλήματα που ανακύπτουν όσον αφορά την τήρηση των προτεραιοτήτων και την επίτευξη των ενδιαμέσων στόχων, καθώς και ειδικότερα θέματα που παραπέμπουν σ' αυτήν οι υποεπιτροπές.

Η επιτροπή διαχείρισης του Phare μεριμνά ώστε οι χρηματοδοτικές αποφάσεις που λαμβάνονται βάσει των τριών προενταξιακών μέσων, δηλαδή του Phare, του Ispa και του Sapard να είναι συμβατές μεταξύ τους καθώς και με τις εταιρικές σχέσεις για την προσχώρηση, όπως προβλέπεται στον συντονιστικό κανονισμό [κανονισμός (ΕΚ) αριθ. 1266/1999 του Συμβουλίου (ΕΕ L 161 της 26.6.1999, σ. 68)].

Η εταιρική σχέση για την προσχώρηση θα υποστεί τις τροποποιήσεις που θα καταστούν αναγκαίες, σύμφωνα με το άρθρο 2 του κανονισμού (ΕΚ) αριθ. 622/98.

(1) Ρhare: Πρόγραμμα δράσης για την παροχή βοήθειας στην Πολωνία και την Ουγγαρία.

(2) Ispa: Μέσο προενταξιακών διαρθρωτικών πολιτικών·

(3) Sapard: Ειδικό ενταξιακό πρόγραμμα για τη γεωργία και την αγροτική ανάπτυξη.